Lidlistä myönnetään, että uutuuspizzojen menekki yllätti. Netin vegaaniryhmissä uusista pizzoista tuli ilmiö.

Kasvis- ja vegaaniruoan suosio on noussut muutamassa vuodessa. Ilta-Sanomat kertoi viime viikolla vegaanihaasteesta ja kasvisruokabuumista, joka näkyy myös kauppojen myyntitilastoissa. Esimerkiksi Keskon lukujen mukaan lihankorvikkeiden myynnissä on ollut vuoden 2017 aikana kasvua jopa 159 prosenttia.

Yksi syy kasvisruoan suosion kasvuun on uusien tuotteiden tuleminen markkinoille.

”Ei kannata menettää toivoaan”

Vegaaniset, eli täysin kasvisperäiset tuotteet eivät ole enää erikoisia, mutta tietyissä tuoteryhmissä vaihtoehtoja ei ole aina runsaasti.

Yli 50 000 jäsenen Sipsikaljavegaanit Facebook-ryhmässä on kuva tyhjästä kaupan laarista ja keskustelua siitä, mistä uutuuspizzaa voisi löytää.

Samanlaisia keskusteluita löytyy muistakin vastaavista ryhmistä, kuten esimerkiksi Vegaaninen Tampere- ja Helsinki-ryhmissä, jossa ryhmän jäsenet ovat tammikuun aikana vinkkailleet toisilleen näköhavaintoja tietystä pakastepizzasta Lidlin myymälöissä.

Kyseessä ovat tammikuussa Lidlin kauppoihin tulleet Pizza Verdure ja Bruschetta-pizzat.

Ilman pakastepizzaa jääminen ei toki ole elämää horjuttava kriisi, mutta Lidlin uutuuspizzoja vastaavia vaihtoehtoja ei ole aina tarjolla kaikissa ruokakaupoissa.

– Monena päivänä jo joutunut tyhjän laarin edessä pettymään, yhdessä Facebook-ryhmässä todettiin.

– Neljäs Lidl, jossa mun miesparka kävi itkemässä, yksi huvittava kommentti kuuluu.

– Mä en koskaan, ikinä löydä, yksi kertoo.

– Ei kannata menettää toivoaan, toinen kannustaa.

Lidl vastaa: Lisää tulossa

Lidlissä oli aiemmin myös vegaaninen Marinara-pizza, mutta Lidlin viestinnästä kerrotaan, että se on poistunut valikoimista.

Lidl myöntää, että uusien tuotteiden saatavuudessa on ollut eroja myymälöiden välillä.

– Suuren kysynnän vuoksi kyseiset pizzat on ajoittain myyty loppuun eri puolilla Suomea, Thomas Heinrichs Lidliltä kommentoi.

– Kysyntä yllätti meidät, hän toteaa.

Lidlistä kerrotaan, että suosittua vegaanipizzaa on tulossa lisää lähiviikkojen aikana, mutta tuotepuutteita voi esiintyä vielä helmikuun alkupuolella.

Lidl-myymälöitä on Suomessa yli 160.

Lidlin vegaaninen pizza.­

Denniksen härkispizza ei sisällä eläinperäisiä tuotteita.­

­